\NormalFont\ShortTitle{Nãhụ́mị̃}

{\MT Bụ́kụ̃ Nãhụ́mị̃ drị̂

\par }{\IP Bụ́kụ̃ Nãhụ́mị̃ drị́ ꞌdĩ jọ ị́jọ́ ị́jọ́ Nãhụ́mị̃ ꞌbã ndrelé urobí agâsĩ ri kí drị̃ gá. Ị́jọ́ Nãhụ́mị̃ ꞌbã jọlé rĩ nze ị́jọ́ ị́jọ́ ũnzí ꞌbá Ãsírĩyã gá rĩ ꞌbadrị̂ kí drị̃ gá. Nãhụ́mị̃ umve sụ́rụ́ ꞌdĩ, “Nị̃nẹ́vẹ̃” ꞌi, táwụ̃nị̃ ãmbógó sụ́rụ́ ꞌdĩ drị́ bĩsírã ngajó rĩ drị̂ ꞌbã rụ́ sĩ. Ãsírĩyã ándrá sụ́rụ́ ãzí ãngũ rụlépi ãzíla ꞌbá Ịsịrayị́lị̃ drị́ wókõ ụ́rụ́ rĩ gá rĩ kí agụlépi ãtíꞌbó rú rĩ ꞌi, ãꞌdusĩku Nãhụ́mị̃ jọ ándrá ị́jọ́ táwụ̃nị̃ ãmbógó Tẹ̃bẹ́sị̃ drị̂ ꞌbã aꞌdéjó rĩ drị̃ gá rá 3:8. Ãma icó nị̃lé la rá Nãhụ́mị̃ ụndrị́ ị́jọ́ sáwã ãzí gá ílí 663 útị drĩ Yẹ́sụ̃ ku rú ꞌdĩ ílí Tẹ̃bẹ́sị̃ ꞌbã aꞌdéjó rĩ gá ãzíla ílí 612 ꞌdĩ sĩ útị drị̃ Yẹ́sụ̃ ku rú ꞌdĩ sáwã Nị̃nẹ́vẹ̃ ꞌbã aꞌdéjó rĩ gá.

\par }{\IP Ụ́ꞌdụ́kọ́ tị Nãhụ́mị̃ drị̂ jọ ꞌbá ịsụ́lé ũnzí rĩ Ãdróŋá la ĩꞌdi co ímbátáŋá ru rá. Ãdróŋá drĩ táni ũmbã rụ gbõ rú ku rá tí. Ãdróŋâ ũkpó trũ. Jọ rá Nị̃nẹ́vẹ̃ kí Ãsírĩyã be kí mụ aꞌdélé rá ãzíla ꞌbá ĩꞌbadrị̂ kí ála mụ kí rụlé agụlé mãbụ́sụ̃ rú. ꞌBá Yụ́dã drị̂ ꞌbaní ꞌdã dó bãsĩ ándrá ụ́ꞌdụ́kọ́ tị ãzí ru arelépi múké íni la 1:15.



\par }\ChapOne{1}{\PP \VerseOne{1}Ị́jọ́ jọlé urobí áni táwụ̃nị̃ Nị̃nẹ́vẹ̃ drị̂ drị̃ gá rĩ. ꞌDĩ bụ́kụ̃ ị́jọ́ Nãhụ́mị̃ Ẽlĩkósĩ gó ru rĩ ꞌbã ndrelé rĩ icélépi rĩ.


\par }{\SH Ũmbã ꞌbã
{\ND{Úpí}} najó táwụ̃nị̃ Nị̃nẹ́vẹ̃ sĩ rĩ
\par }
{\Q \VS{2}{\ND{Úpí}} ĩꞌdi Ãdróŋá ãjã rú, ãrígọ́tị ũfẽlépi rĩ ꞌi.

\par }{\QB {\ND{Úpí}} la ãrígọ́tị ũfẽ rá, adrã ga ĩꞌdi agá tré.

\par }{\Q {\ND{Úpí}} la ãrígọ́tị ũfẽ ꞌbá ãꞌdị́ ꞌdịlépi ĩꞌdi be rĩ kí ụrụꞌbá gá rá,

\par }{\QB mbã adrã ĩꞌdidrị̂ ꞌbã tã mẹ́rọ́ꞌbá ĩꞌdidrị̂ ꞌbaní.


\par }{\Q \VS{3}{\ND{Úpí}} rụ ũmbã gbõrú ku ãzíla ĩꞌdi ꞌbã ũkpó ãmbógó ru,

\par }{\QB {\ND{Úpí}} la drị̃rịma fẽ ꞌbá ị́jọ́ ũnzí ngalépi rĩ ꞌbaní rá.

\par }{\Q Gẹ̃rị̃ ĩꞌdiní acị́jó rĩ ĩꞌdi lọ̃bị́yọŋá agâsĩ ãzíla ãlụ́kụ́kụ̃ ũkpó rĩ agâsĩ

\par }{\QB ãzíla ị́rị́tị kí pụ́trụ́ ĩꞌdi ꞌbã pá ꞌbã ingalé rĩ kî.


\par }{\Q \VS{4}Fẽ ãzị́táŋá mĩrĩ ꞌbaní ãzíla ị̃yị́ alagá rĩ nzụ kí rá,

\par }{\QB ãzíla ị̃yị́ áꞌbụ agá rĩ nzụ kí ĩndĩ.

\par }{\Q Ị̃rẹ́bị́ ámvụ́ Bãsánĩ drị̂ gá rĩ ꞌi kí ásé ꞌbé Kãrị̃mẹ́lị̃ gá rĩ kí abe rá,

\par }{\QB ãzíla ife mị̃rị́ Lébãnõnĩ drị̂ agá rĩ ꞌbã ũfũ nụ kí rá.


\par }{\Q \VS{5}ꞌBé ãmbogo rĩ kí yã ĩꞌdi drị̃lẹ́ gá yã-yã

\par }{\QB ãzíla ꞌbé were rĩ kí aká-akâ.

\par }{\Q Ụ̃nọ́kụ̂ la yã ĩꞌdi drị̃lẹ́ gá yã-yã,

\par }{\QB ụ̃nọ́kụ̂ la yã-yã ãzíla ꞌbá pírí alagá rĩ kí abe.


\par }{\Q \VS{6}Ãꞌdi icó pá tulé sĩ ũmbã ĩꞌdidrị́ ãcí rĩ drị̃ tẽjó nĩ yã?

\par }{\QB Ãꞌdi icó dó ũmbã ĩꞌdidrị́ ãcí áni rĩ talé rá rĩ gá nĩ yã?

\par }{\Q Ũmbã ĩꞌdidrị̂ la ve ãcí ru lẹ̃kụ̃lẹ̃kụ̃,

\par }{\QB írã kí asi ĩꞌdi drị̃lẹ́ gá trã-trã.


\par }{\Q \VS{7}{\ND{Úpí}} ĩꞌdi múké,

\par }{\QB sáwã ũcõgõ drị̂ kí sĩ ma áma zị ĩꞌdi agá.

\par }{\Q Ĩꞌdi ꞌbá ásị́ tị̃lépi ĩꞌdi drị̃ gá rĩ kí tãmba nĩ.


\par }{\QB \VS{8}Wó ị̃yị́ galépi tré rĩ sĩ,

\par }{\Q ĩꞌdi mẹ́rọ́ꞌbá ĩꞌdidrị̂ kí ị̃lị̃kị̃ rá,

\par }{\QB ĩꞌdi mẹ́rọ́ꞌbá ĩꞌdidrị̂ kí vú adro ãngũ ịnị agâsĩ.


\par }{\Q \VS{9}Ĩmi ị́jọ́ itú
{\ND{Úpí}} ụrụꞌbá gá ãꞌdu ị́jọ́ sĩ yã?

\par }{\QB Ĩꞌdi ĩmi ị̃lị̃kị̃ rá,

\par }{\QB ĩꞌdi ị́jọ́ ĩminí itúlé ĩꞌdi ụrụꞌbá gá rĩ kí atrị pâlé ãlu.


\par }{\Q \VS{10}Mẹ́rọ́ꞌbá ĩꞌdidrị̂ drĩ kí táni ru ĩcõkã ụ̃cị́kị́ áni,

\par }{\QB drĩ kí táni acị́ pãrã-pãrã ꞌbá ĩmẽrãlépi íwá sĩ rĩ kí áni,

\par }{\QB ĩꞌdi mụ kí ivélé cécé ásé ãꞌí rĩ ꞌbã vejó rĩ áni.


\par }{\Q \VS{11}Nị̃nẹ́vẹ̃, ꞌbá ãzí ãlu la ãfũ ími agá ꞌdĩ,

\par }{\QB ĩꞌdi ị́jọ́ ũnzí itú
{\ND{Úpí}} ụrụꞌbá gá

\par }{\QB ãzíla ĩꞌdi ꞌbá kí imbá ị́jọ́ ũnzí sĩ.


\par }{\PP \VS{12}ꞌDĩ ị́jọ́
{\ND{Úpí}} ꞌbã jọlé Ịsịrayị́lị̃ ní rĩ ꞌi,

\par }{\Q “Drĩ kí táni tị itú ãlu ãzíla drĩ kí táni adru ũꞌbíkákãnã rú tí,

\par }{\QB ĩꞌdi kí ụlị́ rá ãzíla ĩꞌdi alị-ãlị̂.

\par }{\Q Ádrĩ ándrá táni ĩminí ũcõgõ fẽ agá rá tí,

\par }{\QB má icó dó ĩminí ũcõgõ fẽlé ị̃dị́ ku.


\par }{\Q \VS{13}Ma kị̃lị̃mgbọ̃rọ̃ ꞌbá Ãsírĩyã drị̂ ꞌbã kí gĩlé ĩmi imbe gá sĩ ĩmi ĩkpãjó rĩ kí ũtrũ rá

\par }{\QB ãzíla ma ĩbáká ĩꞌbã kí sĩ kí ũgĩjó rĩ kí ụlị́ rá.”


\par }{\Q \VS{14}ꞌDĩ ãzị́táŋá
{\ND{Úpí}} ꞌbã fẽlé ꞌbá Ãsírĩyã rú Nị̃nẹ́vẹ̃ gá rĩ ꞌbaní rĩ ꞌi:

\par }{\QB “Ĩmi drụ́zị́ adru anzị ĩmi drị̃lẹ́ ru sĩ ĩmi rụ́ ajíjó rĩ kí kóru.

\par }{\Q Ma íꞌdá ĩminí idélé ãzíla ãdroŋa ĩminí ũꞌbãlé

\par }{\QB jó ĩminí sĩ kí ị̃nzị̃jó ꞌdĩ kí agá ꞌdĩ kí andi rá.

\par }{\Q Ma ꞌbụ́ ga sĩ ĩmi ꞌbá Ãsụ́rị̃yã gá ꞌdĩ kí ị̃sị̃jó

\par }{\QB ãꞌdusĩku ĩmi ꞌbá ũnzí la kî.”


\par }{\Q \VS{15}Índre, ꞌbá ị́jọ́ mgbã rĩ ujílépi rĩ

\par }{\QB la amụ́ ꞌbé kí drị̃ gâsĩ ꞌdã,

\par }{\QB ꞌbá ị́jọ́ ásị́ ị̃gbẹ̃ drị̂ ũlũlépi rĩ ꞌi!

\par }{\Q ꞌBá Yụ́dã drị̂, ĩmụ drị̃ gá ụ̃mụ̃ naŋá trũ

\par }{\QB ãzíla ĩmba ũyõ ĩminí nalé rĩ kí tã.

\par }{\Q ꞌBá ũnzí rĩ icó kí afílé ãngũ ĩmidrị̂ gá ị̃dị́ ku,

\par }{\QB ãꞌdusĩku ála kí ị̃lị̃kị̃ kpítã rá.




\par }\Chap{2}{\SH Ị́jọ́ ụndrị́jó aꞌdéŋá Táwụ̃nị̃ Nị̃nẹ́vẹ̃ drị̂ ꞌbã drị̃ gá rĩ
\par }
{\Q \VerseOne{1}Táwụ̃nị̃ Nị̃nẹ́vẹ̃ drị̂, mẹ́rọ́ꞌbá kí amụ́ ími celé ꞌdĩ!

\par }{\QB Ĩꞌbã ãsĩkárĩ kí ãngũ sịlé ũkpó rĩ sị́ gá sĩ mẹ́rọ́ꞌbá kí undréjó,

\par }{\QB Ĩtẽ gẹ̃rị̃ afílépi táwụ̃nị̃ ĩmidrị̂ agá rĩ andre tẽtẽ!

\par }{\QB Ĩmi itú ãsĩkárĩ ĩmidrị̂ kí ãꞌdị́ ní bábá,

\par }{\QB ĩmi itú ĩmi ũkpó ru ãꞌdị́ ní bábá.


\par }{\Q \VS{2}Mẹ́rọ́ꞌbá drĩ kí táni ũri Yãkóꞌbõ drị̂ kí ị̃lị̃kị̃ rá tí,

\par }{\QB ace were
{\ND{Úpí}} la dị̃zã ĩꞌbadrị̂ ají vúlé rá.

\par }{\Q Ịsịrayị́lị̃ ĩꞌdi cécé zãbíbũ izalé rá rĩ áni

\par }{\QB wó ĩꞌdi mụ dị̃zã ịsụ́lé úꞌdí ru rá.


\par }{\Q \VS{3}Gọ́bẹ́rẹ́ ãsĩkárĩ ũkpó mẹ́rọ́ꞌbá ru rĩ ꞌbadrị̂ kí ika rú,

\par }{\QB sụ̃ kí bõngó ika rú.

\par }{\Q Aya gárĩ ĩꞌbadrị́ ãꞌdị́drị̂ drị̂ kí dị̃ ãcí áni,

\par }{\QB ị̃tụ́ sĩ ídé kí bábá;

\par }{\QB kí ãjụ́ ĩꞌbadrị̂ kí iwi ũlí agá ꞌdâ.
 

\par }{\Q \VS{4}Gárĩ ĩꞌbadrị́ ãꞌdị́drị̂ kí ụ̃cẹ̃ ũkpó sĩ gẹ̃rị̃ kí agâsĩ

\par }{\QB drị̃ gá vúlé drị̃ gá vúlé ãngũ cí rĩ agá.

\par }{\Q Kí indré cécé ãcí ãngũ jilépi rĩ áni

\par }{\QB kí ují ndrí-ndrí ãvi áni.


\par }{\Q \VS{5}Úpí mẹ́rọ́ꞌbá ꞌbadrị̂ fẽ ãzị́táŋá ãsĩkárĩ ĩꞌdidrị́ ĩꞌdi ꞌbã pẽlé ndú rĩ ꞌbaní,

\par }{\QB wó icó kí mụlé ãꞌdị́ trũ drị̃ gá ku

\par }{\Q afụ kí ru bõrõ táwụ̃nị̃ drị̂ gá,

\par }{\QB idé kí ãngũ sĩ ru zị̃jó rĩ bábá ꞌbo.


\par }{\Q \VS{6}Únzị̃ ị̃yị́ tị kí mgbọ

\par }{\QB ãzíla lị́cọ́ úpí drị̂ asu dó rá.


\par }{\Q \VS{7}Ũtrũ kí ũkú Hũzábũ ꞌi pílílí ru,

\par }{\QB agụ kí ĩꞌdi ãmị́yọ́ŋá ãngũ gá.

\par }{\Q Izonzị ĩꞌdidrị́ ãtiꞌbo rú rĩ ri kí awálé ĩꞌdi sĩ, kí awá cécé ãmámũ áni,

\par }{\QB kí dị̃ ru jụ́jụ́ dị sĩ.


\par }{\Q \VS{8}ꞌBá Táwụ̃nị̃ Nị̃nẹ́vẹ̃ drị̂ agá rĩ acá kí dó cécé ị̃yị́ kídí ru rĩ áni,

\par }{\QB ꞌbá alagá rĩ kí apá cécé ị̃yị́ ꞌbã dịjó rĩ áni.

\par }{\Q ꞌBá ãzí kí uzá ụ́ꞌdụ́kọ́ ụrụgá sĩ, “Ĩtu pá! Ĩtu pá!”

\par }{\QB Wó ꞌbá ãzí ãgõlépi la ꞌdáyụ.


\par }{\Q \VS{9}Ĩmụ, ĩra sílĩvã kî!

\par }{\QB Ĩmụ, ĩra gólũdĩ kî!

\par }{\Q Ãko ĩꞌbã kí tãmbalé rĩ ce kí ị̃ndụ́ ku,

\par }{\QB ꞌdĩ málĩ ĩꞌbã kí tãmbalé ĩrá ĩꞌbadrị̂ agá rĩ kî.


\par }{\Q \VS{10}Ị̂lị̃kị̃ dó táwụ̃nị̃ Nị̃nẹ́vẹ̃ drị̂ rá,

\par }{\QB úra ãko ala gá rĩ kí rá ãzíla acá dó sĩ ándrú ru!

\par }{\Q Kí ásị́ ri akálé akâ ãzíla kí ãja ri aꞌbịlé aꞌbị̂,

\par }{\QB kí ụrụꞌbá ri yãlé ụ̃rị̃ drị́ yã yã.


\par }{\Q \VS{11}Táwụ̃nị̃ Nị̃nẹ́vẹ̃ drị́ ándrá adrulépi ꞌbụ́ kẹ̃mị̃ drị̂ áni rĩ dó íngõlé yã?

\par }{\QB Ãngũ ĩꞌbã kí ándrá sĩ ĩꞌbã mvaka kí undrujó rĩ kí dó íngõlé yã?

\par }{\Q Ãngũ kẹ̃mị̃ ágó rĩ ꞌbã kí jõ sĩ mụjó ãrónĩ rĩ kí abe

\par }{\QB mvaka la ꞌbã kí jõ sĩ uꞌájó ala gá múké rĩ kí dó íngãá yã?


\par }{\Q \VS{12}Kẹ̃mị̃ ucí dó ĩzá ĩꞌdi ꞌbã mvaka ꞌbaní calépi rĩ sĩ

\par }{\QB ãzíla ụꞌdị́ ãnãkpá kí ĩꞌdi ꞌbã wọ̃rị́ka ꞌbaní ĩndĩ,

\par }{\Q ãngũ ĩꞌdidrị́ ĩzá tã mbajó rĩ ga tré ĩzá sĩ

\par }{\QB ãzíla ꞌbụ́ ĩꞌdidrị̂ ga kí ĩndĩ


\par }{\Q \VS{13}{\ND{Úpí}} Ũkpó ꞌdị́pị jọ,

\par }{\QB “Má acá dó ĩmĩ mẹ́rọ́ꞌbá ru,

\par }{\Q ma gárĩ ĩmidrị́ ãꞌdị́drị̂ kí ivé rá

\par }{\QB ãzíla ãsĩkárĩ ĩmidrị̂ kí ũdrã ãꞌdị́ gá ménéŋá sĩ.

\par }{\QB Ma ãko ĩminí arálé ꞌbá ãzí rĩ ꞌbadrị́ rĩ kí upa rá.

\par }{\Q ꞌBá ĩminí ụ́ꞌdụ́kọ́ ujílépi rĩ kí

\par }{\QB ĩmi icó kí ụ́ꞌdụ́kọ́ arelé ị̃dị́ ku.”




\par }\Chap{3}{\SH Ũcõgõ aꞌdélépi Nị̃nẹ́vẹ̃ drị̃ gá rĩ
\par }
{\Q \VerseOne{1}Nị̃nẹ́vẹ̃, mi táwụ̃nị̃ ãmbógó sĩ ꞌbá kí ãrí asujó rĩ ꞌi,

\par }{\QB íga tré ĩnzõ sĩ,

\par }{\Q íga tré ãrátáŋá sĩ,

\par }{\QB mi ũcõgõ ãmbógó la ịsụ́ rá.


\par }{\Q \VS{2}Ĩmi are drĩ kũrũbáyĩ ꞌbã ụ́ꞌdụ́kọ́ cũwã-cũwã ꞌdĩ ꞌi,

\par }{\QB gárĩ ãꞌdị́drị̂ kí ꞌbã wị́lị̃ ꞌbã cẹ̃ŋá wị̃rị̃-wị̃rị̃ rĩ ꞌi,

\par }{\Q fãrásĩ ꞌbã kpụ̃cụ̃kụ̃-kpụ̃cụ̃kụ̃ cẹ̃jó rĩ,

\par }{\QB ãzíla gárĩ ãꞌdị́drị̂ kí ꞌbã ngõlõ-ngõlõ sĩ ãcẹ̃jó rĩ kí abe!


\par }{\Q \VS{3}Ãsĩkárĩ ụ̃cẹ̃lépi fãrásĩ ãꞌdị́drị̂ kí sĩ rĩ kí kí ũŋmĩ drị̃ gá drị̃ gá,

\par }{\QB ménéŋá ĩꞌbadrị́ ãꞌdị́drị̂ kí sị́ la dị̃ lẽrẽ-lẽrẽ,

\par }{\QB ãjụ́ ãꞌdị́ drị̂ kí sị́ la dị̃ pãrã-pãrã!

\par }{\Q ꞌBá adrálépi rá rĩ kí ũꞌbí ru,

\par }{\QB ûdrõ dó ãvũ nguru,

\par }{\Q ꞌbá ũdrãlépi rá rĩ kí ála kãlãfe la kí lã tí,

\par }{\QB ꞌbá ri kí ru pá ụ̃sị̃lé ãvũ ụrụꞌbá gá.


\par }{\Q \VS{4}Táwụ̃nị̃ Nị̃nẹ́vẹ̃ drị̂ ĩꞌdi cécé ũkú ãwụ́ꞌbá ru rĩ áni.

\par }{\QB Ĩꞌdi ꞌbá kí asé ĩꞌdi rụ́ ũnĩ ĩꞌdidrị̂ sĩ,

\par }{\Q ꞌbã sụ́rụ́ kí ãtíꞌbó ru ãwụ̃ ĩꞌdidrị̂ sĩ,

\par }{\QB ãzíla ãndrị́kẹ ĩꞌdidrị̂ sĩ.


\par }{\Q \VS{5}{\ND{Úpí}} ũkpó ꞌdị́pị jọ, “Má acá dó mî mẹ́rọ́ꞌbá ru,

\par }{\QB ma bõngó mídrị̂ kí wị rá.

\par }{\Q Ma ími pílípílí iꞌda sụ́rụ́ ꞌbanî,

\par }{\QB ãzíla sụ́rụ́ pírí kí ími pílípílí ndre rá.


\par }{\Q \VS{6}Ma ími drị̃ gá Kórõná\FTNT{*}{{\FR 3:6 }{\FR{3:6
}}{\FT{ꞌDĩ ándrá gẹ̃rị̃ sĩ ꞌbá ãzí ꞌbãjó idemará ru la.}}} ũsũ,

\par }{\QB ma ími drị̃ inzá,

\par }{\QB ãzíla ma ími fẽ nị̃lé ꞌbá ꞌbanî.


\par }{\Q \VS{7}ꞌBá pírí ími ndrelépi rĩ kí apá mí rụ́ ꞌdâ rá ãzíla kí jọ la,

\par }{\QB ‘Táwụ̃nị̃ Nị̃nẹ́vẹ̃ mí asu dó rá, ãꞌdi la dó ími awá nĩ yã?’

\par }{\QB Ãꞌdi la dó ími ásị́ ũŋmĩ nĩ yã?”


\par }{\Q \VS{8}Nị̃nẹ́vẹ̃, índẽ mũkẽ sĩ Tẹ̃bẹ́sị̃

\par }{\QB táwụ̃nị̃ Mị̃sị́rị̃ drị́ mĩrĩ Náyĩlĩ tị gá rĩ rá yã?

\par }{\QB Mĩrĩ ĩꞌdi bõrõ ĩꞌdi tãmbalépi rĩ,

\par }{\QB Ị̃yị́ mĩrĩ Náyĩlĩ drị̂ ce andre la nĩ.


\par }{\Q \VS{9}Tẹ̃bẹ́sị̃ ĩꞌdi táwụ̃nị̃ ãmbógó úpí Ị̃tọ́pị̃yã ꞌbadrị́ Mị̃sị́rị̃ be rĩ ní uꞌájó rĩ ꞌi,

\par }{\QB Pụ́tị̃ kí Lị́bị̃yã be ĩꞌdi ꞌbã wọ̃rị́ka kî.


\par }{\Q \VS{10}Wó âgụ ĩꞌdi ãmị́yọ́ŋá ru ãngũ ãzí gá

\par }{\QB mãbụ́sụ̃ rú.

\par }{\Q Âco ũrekeŋá ĩꞌdidrị̂ kí írã gá káyĩ-káyĩ,

\par }{\QB gbọ̃kộ kí agâsĩ.

\par }{\Q Úꞌbe jẽgê sĩ ãmbogo ĩꞌdidrị̂ kí awajó,

\par }{\QB ãzíla ící ãmbogo ĩꞌdidrị̂ kí pírí nõrórõ sĩ.


\par }{\Q \VS{11}Nị̃nẹ́vẹ̃, mi mụ adrulé cécé ꞌbá ĩmẽrãlépi íwá sĩ acị́lépi pãrã-pãrã rĩ áni;

\par }{\QB mi mụ gẹ̃rị̃ ndrụ̃lé sĩ ími zị̃jó

\par }{\QB mẹ́rọ́ꞌbá amụ́lépi mí rụ́ ãꞌdị́gá rĩ kí sĩ rá.


\par }{\Q \VS{12}Bõrõ mídrị̂ kí pírí mụ uꞌdelé rá.

\par }{\QB Kí mụ uꞌdelé cécé úlúgó ãka drị̃drị̃ nịlépi rá rĩ ꞌbã zõjó rĩ áni;

\par }{\Q aꞌdélépi ꞌbá ifê ayalépi rĩ ꞌbã tị gá rĩ ꞌbã kí

\par }{\QB ãka la najó rĩ áni.


\par }{\Q \VS{13}Índre drĩ ãsĩkárĩ mídrị̂ kí,

\par }{\QB kí acá pírí ũkpó kóru cécé ũkúŋâ áni!

\par }{\Q Sụ́rụ́ mídrị̂ icó dó ru tãmbalé

\par }{\QB mẹ́rọ́ꞌbá mídrị̂ kî sĩ ku;

\par }{\QB ála kí ãcí su, kí ve rá.


\par }{\Q \VS{14}Ĩmi akó ị̃yị́ tãmbalé cí, ãꞌdị́ acá ꞌbo,

\par }{\QB ĩmi itú mére kí ũkpó ru!

\par }{\Q Ĩga ũdrí sĩ bị̃rị́kị̃ ꞌbejó,

\par }{\QB Ĩtu ũdrí bị̃rị́kị̃ drị̂,

\par }{\QB ĩmi ãzụ̃ sĩ ãngũ mgbọ rĩ kí cí!


\par }{\Q \VS{15}Ĩdrĩ táni ị́jọ́ íngõ idé rá tí, ĩmi mụ velé ãcí sĩ rá;

\par }{\QB ménéŋá la ĩmi ụlị́ ãꞌdị́ gâlé pírí rá

\par }{\QB cécé úmbí ꞌbã kí ãkónã ámvụ́ agá rĩ kí najó pírí rĩ áni.

\par }{\Q Ĩkpẹ̃ cécé íse ꞌbã

\par }{\QB kí kpẹ̃jó úmbí abe rĩ áni!


\par }{\Q \VS{16}ꞌBá ĩmidrị́ bĩsírã ngalépi rĩ kí ꞌbã kãlãfe ꞌbã tụtụ̃

\par }{\QB kpere kãlãfe ĩꞌbadrị̂ ꞌbaní lẽlẽgó ꞌbụ̃ agá rĩ kí ndẽ agá,

\par }{\Q wó cécé úmbí ꞌbã kí ãko ãngũ drị̃ gá rĩ kí mbejó

\par }{\QB ãzíla ĩꞌbã kí ngajó rá rĩ áni.


\par }{\Q \VS{17}ꞌBá mídrị́ ãngũ tẽlépi rĩ kí cécé úmbí ũꞌbí ru tralépi ãngũ ãlu gá ãngũ ị̃gbẹ́ sĩ rĩ áni.

\par }{\QB Wó kí cécé úmbí ungalépi sáwã ị̃tụ́ ꞌbã agájó rĩ sĩ rĩ áni,

\par }{\QB ꞌbá ãzị́ icó nị̃lé la nga kí íngõlé yã rĩ gá ku.


\par }{\Q \VS{18}Úpí Ãsụ́rị̃yã drị̂,

\par }{\QB ꞌbá ãmbogo mídrị̂ ũdrã kí rá.

\par }{\Q ꞌBá mídrị̂ kí iré ꞌbé kí drị̃ gâsĩ

\par }{\QB ꞌbá ãzí kí atrálépi la la adru ꞌdáyụ.


\par }{\Q \VS{19}Ãko ãzí ãkõzá mídrị̂ ꞌbã sĩ jajó rá la la adru ꞌdáyụ;

\par }{\QB adráŋá míní adrájó ũnzíkãnã rú rĩ sĩ,

\par }{\Q ꞌbá pírí ị́jọ́ ími drị̃ gá rĩ arelépi rĩ,

\par }{\QB kí drị́ sa míní aꞌdéjó rĩ sĩ,

\par }{\Q ãꞌdusĩku ꞌbá ãzí ásị́ ũnzĩ mídrị́ ukólépi ku rĩ

\par }{\QB ĩtrĩkálépi ku la ꞌdáyụ.

\par }