\NormalFont\ShortTitle{Mãlákĩ}

{\MT Bụ́kụ̃ Mãlákĩ drị̂

\par }{\IP Bụ́kụ̃ ꞌdĩ sĩ ị́jọ́ nábị̃ Mãlákĩ ꞌbã ụndrị́lé rĩ kî. Mãlákĩ ꞌbã ífí tị Ĩbũrãníyã drị̂ sĩ, “ꞌBá má ãni ụ́ꞌdụ́kọ́ tị ujílépi rĩ ꞌi jõku ụ̃pị́gọ́ŋá,” Ị́jọ́ ꞌdĩ sĩ, ꞌbá ụ̃nị̃táŋá Bĩbĩlíyã drị̂ trũ ụrụgá rĩ kí ꞌbã ãzí ãꞌị̃ kí rá rụ́ Mãlákĩ ꞌdĩ ĩꞌdi bụ́kụ̃ ꞌbã rụ́ adru ꞌbá ꞌbã rụ́ ku. Gẹ̃rị̃ ꞌdĩ áni rĩ sĩ ála ĩꞌdi ayú sĩ Nábị̃ kí ũꞌbĩjó. Ị́jọ́ ụndrị́lé bụ́kụ̃ ꞌdĩ agá rĩ ásị́sị́ŋá la ágbárị́ rĩ ándrá ꞌbá Ịsịrayị́lị̃ drị̂ ꞌbaní ãgõjó angájó Bãbụ̃lọ́nị̃ gá mãbụ́sụ̃ gâlé rĩ sĩ ãzíla ĩꞌbaní dó Jó Ãdróŋá drị̂ dejó sịjó úꞌdí ru ꞌbo rĩ gá.

\par }{\IP Ị́jọ́ Mãlákĩ ꞌbã ụndrị́lé rĩ agá ala gá ãꞌdị́ ꞌbá Ịsịrayị́lị̃ drị̂ kí drĩdríŋĩ gá Ãdróŋâ be tre. Ị́jọ́ ụndrị́lé rĩ kí agá, Ãdróŋá iꞌda ị́jọ́ ꞌbá Ịsịrayị́lị̃ drị̂ ꞌbã kí adrujó ãꞌị̃táŋá kóru sĩ ãko ũnzí rĩ kí fẽjó ídétáŋá ru rĩ ꞌi 1:8 ãzíla ĩꞌbã kí ũkú ãdroŋa ĩnzõ rú rĩ kí ị̃nzị̃lépi rĩ kí ꞌdụjó ĩꞌbaní ũkú ru rĩ sĩ 2:11. Kị́rị́tị́ ꞌbá Ịsịrayị́lị̃ rú were la uja kí ásị́ nị̃. Ị́jọ́ Mãlákĩ ꞌbã ụndrị́lé rĩ jọ ụ́ꞌdụ́
{\ND{Úpí}} drị́ sĩ ị́jọ́ lịjó ri la amụ́ rá. Ụ́ꞌdụ́ ꞌdã sĩ ꞌbá ãlá rĩ kí adru ãyĩkõ sĩ, wó ꞌbá ũnzĩkãnã ngalépi rĩ kí ála kí ivé rá.



\par }\ChapOne{1}{\SH Ãdróŋá lẽ Yãkóꞌbõ áyụ, ngụ̃ Ị́sãwụ̃ ũnzí
\par }
{\PP \VerseOne{1}ꞌDĩ ị́jọ́
{\ND{Úpí}} Ịsịrayị́lị̃ drị̂ ꞌbã jọlé Mãlákĩ ní ꞌbã jọ ĩꞌdi ꞌbá Ịsịrayị́lị̃ drị̂ ꞌbaní rĩ ꞌi.

\VS{2}{\ND{Úpí}} jọ, “Álẽ ĩmi rá,” wó ĩmi zị la, álẽ ĩmi rá la íngoní-íngoní ru?
{\ND{Úpí}} jọ, “Ị́sãwụ̃ adru ándrá Yãkóꞌbõ ꞌbã ádrị́pị ku yã? Wó álẽ Yãkóꞌbõ anzị ĩꞌdidrị̂ kí abe rá,

\VS{3}ángụ̃ Ị́sãwụ̃ ꞌi anzị ĩꞌdidrị̂ kí abe ũnzí ãzíla má uja ãngũ ĩꞌdidrị́ ꞌbé ꞌa rú rĩ ãngũ ru izalépi rá la rú ãzíla áfẽ ãwítã ĩꞌdidrị̂ ũbaligo kõtórõ agá rĩ ꞌbaní.”


\par }{\PP \VS{4}Sụ́rụ́ Ídõmũ drị́ Ị́sãwụ̃ ꞌbã drị̃lẹ́ka rú rĩ kí icó jọlé la, “Údrĩ táni ãma iꞌị́ rá tí, ãma mụ táwụ̃nị̃ ãmadrị́ andilé rá rĩ sịlé úꞌdí ru.”

\par }{\PP Wó
{\ND{Úpí}} Ũkpó ꞌdị́pị jọ: “Kí icó táwụ̃nị̃ sịlé úꞌdí ru rá, wó ma mụ ĩꞌdi anulé vụ̃rụ́ ị̃dị́. ꞌBá kí mụ Ídõmũ umvelé sụ́rụ́ ũnzí
{\ND{Úpí}} ꞌbã adrã ní sĩ adrujó drị̃ la gá jãꞌdâ rĩ ꞌi.

\VS{5}Ĩmi mụ ị́jọ́ ꞌdĩ ndrelé ĩmĩ mịfị́ sĩ ãzíla ĩmi jọ la, ‘{\ND{Úpí}} ĩꞌdi ãmbógó ru alị átã lõkókõrí Ịsịrayị́lị̃ drị̃ gâsĩ cákáꞌdá.’ ”


\par }{\SH {\ND{Úpí}} ꞌbã uzájó ãtalo kí drị̃ gá rĩ
\par }
{\PP \VS{6}{\ND{Úpí}} Ũkpó ꞌdị́pị jọ ãtalo ꞌbaní, “Ngọ́tị́ŋá la ãrútáŋá fẽ átẹ́pị̃ nî, ãzíla ãtíꞌbó la vâ ãrútáŋá fẽ ãmbógó ĩꞌdidrị̂ ní ꞌdã ꞌbã áni. Ádrĩ dó adru ĩmĩ átẹ́pị, ĩfẽ dó mání ãrútáŋá átẹ́pị drị̂ ku la ãꞌdu ị́jọ́ sĩ?” Ádrĩ adru ãmbógó ĩmi drị̂ ꞌi, ĩfẽ dó mání ãrútáŋá ãmbõgõ drị̂ ku la ãꞌdu ị́jọ́ sĩ? Ãtalo ꞌdĩ ĩmi ꞌbá áma rụ́ izalépi rĩ kî. Wó ĩmi zị la ãma ími rụ́ iza íngoní ru yã?

\VS{7}“Ĩmi ãkónã ãndị́ ru rĩ kí ꞌbã ãlĩtárĩ mádrị̂ drị̃ gá.”

\par }{\PP “Wó ĩmi zị la, ‘ãma ími rụ́ iza íngoní ru?’ Ĩmi áma rụ́ iza ĩminí ãrútáŋá fẽjó ãlĩtárĩ
{\ND{Úpí}} drị̂ ní ku rĩ sĩ.

\VS{8}{\ND{Úpí}} Ũkpó ꞌdị́pị zị, ĩdrĩ ãnãkpá mịfị́ kóru rĩ kí ají ídétáŋá ru, ꞌdã adru ị́jọ́ ũnzí la ku yã? Ãzíla ĩdrĩ ãnãkpá ãcá trũ jõku ãyánĩ rú la ají ídétáŋá ru, ꞌdã adru vâ ị́jọ́ ũnzí la ku yã? Ĩmi ụ̃ꞌbị̃ drĩ kí fẽlé gávũnã ĩmidrị̂ ní, ĩꞌdi nõ icó uꞌálé ĩminí ãyĩkõ ãzíla sĩ ĩmi ãꞌị̃lé rá yã áni?”


\par }{\PP \VS{9}{\ND{Úpí}} Ũkpó ꞌdị́pị jọ, “Ĩmụ drị̃ gá, ĩmi aꞌị́ Ãdróŋá ꞌi, ꞌba uꞌá ĩminí ásị́ ị̃gbẹ̃ sĩ! Wó ĩdrĩ dó fẽtáŋá ũnzí rĩ kí ají fẽlé ĩꞌdiní, ĩꞌdi dó ĩminí ásị́ ị̃gbẹ̃ iꞌda íngoní ru?”


\par }{\PP \VS{10}{\ND{Úpí}} Ũkpó ꞌdị́pị jọ, “Má adru ĩmi sĩ ãyĩkõ sĩ ku. Ĩꞌdi tá adru múké la ĩmĩ ãzí ãlu la drĩ tá kẹ̃jị́ tị ãlĩtárĩ drị̂ ũpĩ cí, ĩmi icó tá dó sĩ ãcí tị ꞌbãlé mádrị́ ãlĩtárĩ drị̃ gá ku. Má icó fẽtáŋá ĩmidrị̂ kí ãꞌị̃lé ku.

\VS{11}Áma rụ́ la mụ adrulé ãmbógó ru sụ́rụ́ kí drĩdríŋĩ gá, angájó ị̃tụ̂ ꞌbã agâ agálé cajó kpere ị̃tụ̂ ꞌbã ꞌde agá. Ãngũ pírí gâsĩ ãko ãjị́ ngụ̃lépi vĩrĩ rĩ kí fẽtáŋá ãlá rĩ kí abe, ála mụ kí ajílé áma rụ́ sĩ ãꞌdusĩku áma rụ́ ꞌbã adrujó ãmbógó ru sụ́rụ́ kí drĩdríŋĩ gá rĩ sĩ.”

\VS{12}{\ND{Úpí}} Ũkpó ꞌdị́pị jọ, “Ĩmi ị̃nzị̃ ma ku la ĩminí jọjó la, ‘ãlĩtárĩ mádrị̂ ĩꞌdi ãndị́ ru ãzíla ĩminí ãkónã ũnzí rĩ kí ꞌbãjó drị̃ la gá rĩ sĩ.’ ”

\VS{13}{\ND{Úpí}} Ũkpó ꞌdị́pị jọ, “Ĩmi jọ la, ‘ãzị́ ngajó
{\ND{Úpí}} ní rĩ ĩꞌdi ị́jọ́ ũkpó la.’ Ĩmi tị upí ãzị́táŋá mádrị̂ kí sĩ, ĩmi ãnãkpá ụ̃gụ̃lé ụ̃gụ̃ ụ̃gụ̃ rĩ kí ají ãnãkpá ãcá trũ jõku ãyánĩ trũ rĩ kí abe fẽlé mání ídétáŋá ru. Ĩminí ũrãjó la rĩ sĩ má icó kí ãꞌị̃lé rá yã?”

\VS{14}{\ND{Úpí}} Ũkpó ꞌdị́pị jọ, “ꞌBá áma ũnzãlépi jọlépi la ꞌi ãnãkpá múké la fẽ mání ídétáŋá ru rá wó vúlé vúlé ru ãnãkpá acálépi rá rĩ ajílépi ídétáŋá ru áyụ rĩ úwã ĩꞌdi rá, ãꞌdusĩku ma Úpí ãmbógó la ãzíla sụ́rụ́ pírí kí mání ãrútáŋá fẽ rá.”




\par }\Chap{2}{\SH Ãtalo kí bị́lẹ́ ị̃ndụ́ lijó rĩ
\par }
{\PP \VerseOne{1}{\ND{Úpí}} Ũkpó ꞌdị́pị jọ ãtalo ꞌbaní, “ꞌDĩ ãzị́táŋá mání fẽlé ĩminí rĩ.”

\VS{2}{\ND{Úpí}} jọ, “Ĩdrĩ áma are ku ãzíla ĩdrĩ ĩmi ásị́ ꞌbã sĩ áma rụ́ ní ãrútáŋá fẽjó ku, ma áwãtáŋá ũnzí la ají ĩmi drị̃ gá, ãzíla ma ãko ĩminí ịsụ́lé mání sụ̃sụ́ wijó kí drị̃ gá rá rĩ kí wã rá. Ị́jọ́ mgbã sĩ rĩ gá áwã kí ꞌbo, ãꞌdusĩku ĩminí ĩmi ásị́ ꞌbãjó ãzị́táŋá mádrị̂ kí drị̃ gá ku rĩ sĩ.

\VS{3}Ĩmi ị́jọ́ sĩ ma mụ drị̃rịma fẽlé anzị ĩmidrị̂ ꞌbaní, ma ĩmi mẹ́lẹ́tị trị ãnãkpá ĩminí idélé mání ídétáŋá ru ụ̃mụ̃ gá rĩ kí ꞌbã wórõ sĩ, ãzíla ála ĩmi ují wórõ trũ mẹ́lẹ́tị gá ãngũ sĩ wórõ kụ̃jó rĩ gá.”

\VS{4}{\ND{Úpí}} Ũkpó ꞌdị́pị jọ, “Lẽ ị̃nị̃ rá áfẽ ĩminí ãzị́táŋá ꞌdĩ ma ꞌi, tị icíma mádrị́ mání ándrá icílé ꞌbá Lẹ́vị̃ drị̂ kí abe rĩ la dó sĩ pá tu ĩꞌdi ꞌbã kẹ̃jị́ gá benĩ.”

\VS{5}“Tị icíma mádrị́ ĩꞌba abe rĩ ándrá sĩ ídri kí ajíjó ásị́ ị̃gbẹ̃ be, ꞌdĩ ãko mání fẽlé ĩꞌbaní rĩ kî, kí dó sĩ ị́jọ́ ꞌdĩ sĩ áma ị̃nzị̃. Ụ́ꞌdụ́ ꞌdã kí agá fẽ kí mání ãrútáŋá rá ãzíla ụ̃rị̃ kí ma rá.

\VS{6}Kí ándrá ímbátáŋá mgbã rĩ imbá, ị́sụ́ ándrá ị́jọ́ ãzí ĩnzõ rú la kí tị gá ku. Kí ándrá acị́ má be ásị́ ị̃gbẹ̃ agá ãzíla ị́jọ́ mgbã rĩ agá, ãzíla fẽ kí ꞌbá ũꞌbí aꞌbe kí ị́jọ́ ũnzí rá.”


\par }{\PP \VS{7}“Ĩꞌdi ãzị́ ãtalo ꞌbã ãni la sĩ ị́jọ́ mgbã Ãdróŋâ nị̃jó rĩ tã mbajó ãzíla jọjó la ꞌbá ꞌbanî, ꞌbá ꞌbã mụ kí dó sĩ ĩꞌba rụ́ sĩ ãzị́táŋá mání lẽlé rĩ kí ụ̃nị̃jó, ãꞌdusĩku kí ụ̃pị́gọ́ŋá
{\ND{Úpí}} Ũkpó ꞌdị́pị ãni.

\VS{8}{\ND{Úpí}} Ũkpó ꞌdị́pị jọ, ãtalô, ĩmi aꞌbe gẹ̃rị̃
{\ND{Úpí}} drị́ pịrị rĩ rá, ímbátáŋá ĩmidrị̂ fẽ kí ꞌbá ũꞌbí ꞌbaní fijó ị́jọ́ ũnzí gá, ĩmi iza tị icíma mádrị́ ĩmi abe rĩ rá.

\VS{9}Ị́jọ́ ꞌdĩ sĩ ma dó mụ ĩmi fẽlé idelé ãzíla drị̃ inzálé ꞌbá kí drị̃lẹ́ gá, ĩminí ãzị́táŋá mádrị̂ kí vú ũbĩjó ãzíla kí tã mbajó ku rĩ sĩ ãzíla ĩminí ꞌbá kí uyajó uya uyâ rĩ sĩ.”


\par }{\SH Ãꞌị̃táŋá ãkõ ꞌbá ꞌbadrị̂
\par }
{\PP \VS{10}Ãma pírí anzị átẹ́pị ãlu ãni. Ãdróŋá ãlu rĩ ũꞌbã ãma nĩ. Wó ãma kí dó ãma mẹ́lẹ́ mbe ãyá-ãyá la ãꞌdu ị́jọ́ sĩ yã? Ãma iza kí dó tị icíma Ãdróŋá ꞌbã ándrá icílé ãmã áyị́pịka kí abe rĩ ãmaní ị́jọ́ ãmaní azịlé ãma ĩsélé gá rĩ kí tãmbajó ku la ãꞌdu ị́jọ́ sĩ?


\par }{\PP \VS{11}ꞌBá sụ́rụ́ Yụ́dã drị̂ agá rĩ are kí dó Ãdróŋá ꞌbã tị ku, ri kí ị́jọ́ ngụ̃lé ũnzí rĩ kí ngalé Ịsịrayị́lị̃ gá ãzíla Yẹ̃rụ́sãlẹ́mụ̃ gá. ꞌBá Yụ́dã drị̂ iza kí ãlĩtárĩ ãlá
{\ND{Úpí}} drị̂ rá, ĩꞌbã kí ũkú ãdroŋa ĩnzõ rú rĩ kí ị̃nzị̃lépi rĩ kí ꞌdụjó ĩꞌbaní ũkú ru rĩ sĩ.

\VS{12}Ma tá aꞌị́ la, ꞌbá ị́jọ́ ꞌdĩ áni rĩ idélépi ꞌbá Ịsịrayị́lị̃ drị̂ kí agá ꞌdâ rĩ,
{\ND{Úpí}} ꞌbã nze ĩꞌdi hémã Yãkóꞌbõ drị̂ agá rĩ sĩ rá. Lẽ ꞌbá ꞌdĩ áni rĩ ꞌba ají kí fẽtáŋá
{\ND{Úpí}} Ũkpó ꞌdị́pị ní ị̃dị́ ku.


\par }{\PP \VS{13}Ị́jọ́ ãzí ĩminí ngalé rĩ ĩꞌdi ꞌdĩ: Ĩmi ãlĩtárĩ
{\ND{Úpí}} drị̂ ũsũ mị́ndrẹ̃ sĩ, ĩmi awá ãzíla ĩmi ịyị ãꞌdusĩku
{\ND{Úpí}} ꞌbã dó ásị́ fẽtáŋá ĩmidrị̂ kí drị̃ gá ku jõku aꞌị́ kí ãyĩkõ sĩ angájó ĩmidrị́ gâlé ku.

\VS{14}Mi zị la, “{\ND{Úpí}} ãꞌị̃ dó ụ́ꞌdụ́ ꞌdĩ agá áma tị ku la ãꞌdu sĩ yã?” Ĩꞌdi ꞌdĩ áni la
{\ND{Úpí}} nị̃ rá mí anu ũyõ ándrá míní nalé ũkú mídrị́ míní ꞌdụlé kãrị̃lẹ̃ sĩ rĩ be rĩ rá. Ĩꞌdi ũkú mí ãni la ãzíla mí anu ũyõ ándrá míní nalé ĩꞌdiní Ãdróŋá drị̃lẹ́ gá mi adru ĩꞌdi be rĩ rá.

\VS{15}Ãdróŋá idé ĩmi ũkú mídrị̂ be ụrụꞌbá ãzíla úríndí ãlu rú. Ásị́sị́ŋá la rĩ ãꞌdu? Ĩꞌdi íni la Ãdróŋá lẽ ĩmi ịsụ́ anzị mgbã ĩꞌdi ãni rú la kî. Ị́jọ́ ꞌdĩ sĩ ĩmba ĩmĩ úríndí tã, ãzíla lẽ ĩmi anu tị icíma ĩminí icílé ũkú ĩmidrị́ kãrị̃lẹ̃ sĩ rĩ kí abe rĩ ku.


\par }{\PP \VS{16}{\ND{Úpí}} Ãdróŋá Ịsịrayị́lị̃ drị̂ jọ, “Ángụ̃ iréŋá ágó ꞌbadrị́ ũkú be rĩ ũnzí ãzíla ángụ̃ ágọ́bị́ ãzí ní ásị́ ũnzĩ idéjó ũkú ĩꞌdidrị̂ ụrụꞌbá gá rĩ akujó rĩ ũnzí.”

\par }{\PP Ị́jọ́ ꞌdĩ sĩ lẽ mí anu ũyõ míní nalé ũkú mídrị̂ sĩ rĩ ku.


\par }{\SH Ụ́ꞌdụ́ sĩ ꞌbá ị́jọ́ lịjó rĩ drị̂ dó ãni rú
\par }
{\PP \VS{17}Ĩfẽ
{\ND{Úpí}} ãndẽ ị́jọ́ ĩminí jọlé rĩ kî sĩ ꞌbo.

\par }{\PP “Ĩmi zị la ãfẽ ĩꞌdiní ãndẽlé íngoní ru?”

\par }{\PP Ĩminí jọjó la, “ꞌBá ị́jọ́ ũnzí idélépi rĩ kí Ãdróŋâ mịfị́ gá múké, ãzíla ĩꞌdi ãyĩkõ sĩ kî sĩ rĩ sĩ, jõku ĩminí zịjó la Ãdróŋá la ị́jọ́ lịlépi pịrị rĩ gápi íngu ꞌdĩ yã rĩ sĩ?”




\par }\Chap{3}{\PP \VerseOne{1}Ĩndre,
{\ND{Úpí}} Ũkpó ꞌdị́pị jọ, “Mã mụ mâ ụ̃pị́gọ́ŋá tị ãpẽlé ãzíla ĩꞌdi mụ gẹ̃rị̃ itúlé áma drị̃lẹ́ gá. ꞌDã ꞌbã ũngúkú gá, Úpí ĩminí ndrụ̃lé rĩ la dó amụ́ rụ̃gbụ́ jó ĩꞌdidrị̂ agá, ụ̃pị́gọ́ŋá tị icíma drị́ ĩminí ũtẽlé rĩ la amụ́ rá.

\VS{2}Wó ãꞌdi la icó ụ́ꞌdụ́ ĩꞌdiní amụ́jó rĩ ꞌbã tị talé rá la nĩ? Ãꞌdi la icó pá tulé ĩꞌdi drị̃lẹ́ gá sáwã ĩꞌdiní ru iꞌdajó rĩ sĩ nĩ yã? Ĩꞌdi cécé ãcí ꞌbá úká ꞌdịlépi rĩ drị̂ áni ãzíla ĩꞌdi cécé sãbụ́nị̃ ꞌbá bõngó ũjĩlépi imve rĩ drị̂ áni.

\VS{3}Ĩꞌdi mụ rilé cécé ꞌbá úká gá sílĩvã uꞌdilépi ãcí sĩ ãlá ru rĩ áni ãzíla ĩꞌdi mụ anzị Lẹ́vị̃ drị̂ kí ꞌbãlé ãlá ru cécé gólũdĩ kí idéjó sílĩvã be rĩ áni. ꞌDã ꞌbã ũngúkú gá, kí dó
{\ND{Úpí}} ní ídétáŋá ãlá rĩ kí ají.

\VS{4}ꞌDã ꞌbã ũngúkú gá,
{\ND{Úpí}} la dó uꞌá ídétáŋá ꞌbá Yụ́dã drị̂ ꞌbá kí ajílé ꞌbá Yẹ̃rụ́sãlẹ́mụ̃ gá rĩ kí abe rĩ kí sĩ ãyĩkõ sĩ cécé ĩꞌdiní idélé ụ́ꞌdụ́ ãzíla ílí alịlépi údu ꞌbo ꞌdã kí agá rĩ áni.”


\par }{\PP \VS{5}{\ND{Úpí}} Ũkpó ꞌdị́pị jọ, “Ma dó mụ amụ́lé ĩmi rụ́ sĩ ĩmi ị́jọ́ lịjó. Ma amụ́ ꞌbá úlégó ꞌbá ru, ãwụ́ ꞌbá ru, ꞌbá ũyõ nalépi ĩnzõ rú, ꞌbá ꞌbá ãzị́ ngalépi rĩ kí ũnzãlépi mũsárã ĩꞌbadrị̂ kí sĩ, ꞌbá ãwụ́zị́ kí ĩkpãlépi ĩmvú kí abe, ꞌbá ị́jọ́ ꞌbá ãmị́yọ́ŋá ru rĩ ꞌbadrị̂ kí lịlépi múké ku, ãzíla ꞌbá áma ụ̃rị̃lépi ku rĩ kí ị́jọ́ lịlé gbõ rú.”
 

\par }{\SH Ãlu mụdrị́ drị̂ fẽjó Ãdróŋá ní ku rĩ
\par }
{\PP \VS{6}“Ma
{\ND{Úpí}} ꞌi, má uja ꞌbãngá ma ku. Ị́jọ́ ꞌdĩ bãsĩ fẽlépi la ĩmi anzị Yãkóꞌbõ drị́ ꞌdĩ, ĩminí ị̃lị̃kị̃ jó ku ꞌdĩ.

\VS{7}Iꞌdójó ĩmi áyị́pịka kí ngárĩ kpere ãndrũ, ĩmi uja ĩmi ãzị́táŋá mádrị̂ kí agá ꞌdâ rĩ sĩ rá ãzíla ĩmba kí tã ku.”
{\ND{Úpí}} Ũkpó ꞌdị́pị jọ, “Ĩmi uja ĩmi má rụ́ ꞌdõlé ãzíla ma áma uja ĩmi rụ̂lé rá. Wó ĩmi áma zị, ‘Ãma dó icó ãgõlé íngoní ru?

\VS{8}ꞌBá ꞌbá ru rĩ icó Ãdróŋá ralé rá yã?’ Wó ịsụ́ ĩmi áma ra. Wó ĩmi jọ la, ‘Ãra mi íngoní ru?’ Ĩmi áma ra ĩminí mání ãlu mụdrị́ drị̂ kí fẽjó fẽtáŋá ãzí ꞌdĩ kí abe ku rĩ sĩ.”

\VS{9}Úwã sụ́rụ́ ĩmidrị́ ꞌdĩ pírí rá, ãꞌdusĩku ĩmi áma ra.

\VS{10}Ĩmi ají ãko ãlu mụdrị́ drị̂ kí ngúlú ru jó sĩ kí tãmbajó rĩ gá, ãkónã ꞌba adru dó sĩ jó mádrị̂ agá cí.
{\ND{Úpí}} Ũkpó ꞌdị́pị jọ, “Ĩmi ụ̃ꞌbị̃ drĩ ábị́ ma ĩndre drĩ má icó nõ sĩ ĩminí dẹ̃rị́sã ꞌbụ̃ drị̂ kí nzị̃lé sĩ drị̃lẹ́ba ũsũjó ĩminí kpere jó ĩmidrị́ sĩ ãko kí ꞌbãjó rĩ ꞌbã ga agá tré ku yã áni.

\VS{11}{\ND{Úpí}} Ũkpó ꞌdị́pị jọ, ‘Ãkónã ĩmidrị̂ kí mụ kalé rõnzõ, ãꞌdusĩku mã mụ kí tãmbalé úmbí kí sĩ ãyánĩ be rá. Zãbíbũ ãka ĩmidrị̂ icó kí dó sĩ zõlé vũ gá nị kí ku rú ku.’

\VS{12}{\ND{Úpí}} Ũkpó ꞌdị́pị jọ, ‘Sụ́rụ́ pírí kí dó mụ ĩmi umvelé ꞌbá ãyĩkõ rú rĩ kí, ãꞌdusĩku ãngũ ĩmidrị̂ la dó mụ adrulé ãyĩkõ rú.’ ”


\par }{\PP \VS{13}{\ND{Úpí}} Ũkpó ꞌdị́pị jọ, “Ĩjọ ị́jọ́ ũnzí la kí áma ụrụꞌbá gá rá. Wó ĩmi zị la, ‘Ị́jọ́ la ãmaní jọlé ũnzí ími ụrụꞌbá gá rĩ kí dó ãꞌdu?’

\VS{14}Ĩjọ, ‘Ĩꞌdi ụ̃rọ̃drị́ kóru sĩ ãzị́ ngajó Ãdróŋá ní. Ụ̃rọ̃drị́ la ãmaní ịsụ́lé ãzị́táŋá ĩꞌdidrị̂ kí tãmbajó rĩ sĩ rĩ dó ãꞌdu jõku ãmaní awájó
{\ND{Úpí}} Ũkpó ꞌdị́pị drị̃lẹ́ gá ị́jọ́ ũnzí ãmadrị̂ kí sĩ rĩ dó ãꞌdu?

\VS{15}Wó úꞌdîꞌda, ãma dó ꞌbá ãfó ru rĩ kí lã ꞌbá drị̃lẹ́ba trũ rĩ kî rú. ꞌBá ị́jọ́ ũnzí ngalépi rĩ kí málĩ ịsụ́, átã kí Ãdróŋá ụ̃ꞌbị̃ ãzíla ị́jọ́ rụ kí ku.’ ”


\par }{\SH {\ND{Úpí}} ꞌbã ásị́ ị̃gbẹ̃ ị́jọ́ azịjó rĩ
\par }
{\PP \VS{16}ꞌDã ꞌbã ũngúkú gá, ꞌbá
{\ND{Úpí}} ụ̃rị̃lépi rá rĩ jọ kí dó ị́jọ́ kí drĩdríŋĩ gá,
{\ND{Úpí}} are dó ị́jọ́ ĩꞌbã kí jọlé rĩ kí rá. Úsĩ dó ꞌbá ĩꞌdi ụ̃rị̃lépi ãzíla ãrútáŋá fẽlépi rụ́ ĩꞌdidrị̂ ní rĩ kí rụ́ bụ́kụ̃ sĩ ꞌbá kí ị́jọ́ igájó rĩ gá ĩꞌdi drị̃lẹ́ gá ꞌdãá.

\VS{17}{\ND{Úpí}} Ũkpó ꞌdị́pị jọ, “Kí dó adru ꞌbá má ãni, ụ́ꞌdụ́ mání ị́jọ́ lịjó rĩ sĩ, kí dó adru ꞌbá má ãni ụ̃rọ̃drị́ ru ndú íni la kî. Ma mụ kí tãmbalé ꞌbá ꞌbã ĩꞌdi ꞌbã ngọ́tị́ŋá ãzị́ ngalépi ĩꞌdiní rĩ tãmbajó rĩ áni.

\VS{18}ꞌDã ꞌbã ũngúkú gá, ĩmi dó ị́jọ́ sĩ ꞌbá ãlá rĩ kí drĩdríŋĩ cejó ꞌbá ũnzí rĩ kí abe rĩ ndre ãzíla ꞌbá ãzị́ ngalépi Ãdróŋá ní rĩ kí drĩdríŋĩ cejó ꞌbá ãzị́ ngalépi ĩꞌdiní ku rĩ ꞌbadrị̂ abe rá.”




\par }\Chap{4}{\SH Ụ́ꞌdụ́
{\ND{Úpí}} ꞌbã sĩ ị́jọ́ lịjó rĩ la amụ́ ꞌdĩ
\par }
{\PP \VerseOne{1}{\ND{Úpí}} Ũkpó ꞌdị́pị jọ, ãndá ãndá ru, ụ́ꞌdụ́ sĩ ꞌbá ị́jọ́ lịjó rĩ la amụ́ ꞌdĩ, ĩꞌdi mụ velé cécé ãcí úká dịjó rĩ ꞌbã vejó rĩ áni. ꞌBá pírí ãfó ru rĩ kí ꞌbá ị́jọ́ ũnzí ngalépi rĩ kí abe pírí mụ velé ãcí sĩ cécé ásé áni, ụ́ꞌdụ́ amụ́lépi ꞌdã sĩ. Kí ve ízókí trũ rúmú-rúmú, kí ụrụꞌbá ꞌbã ĩsélé ãzí icó ru acelé ku.

\VS{2}Wó ĩmi ꞌbá áma rụ́ ị̃nzị̃lépi ꞌdĩ, ũkpõ mádrị́ patáŋá drị̂ la mụ agálé ĩmi drị̃ gá cécé ị̃tụ́ áni ãzíla ĩꞌdi ĩminí ãtĩtáŋá fẽ cécé ị̃tụ́ ꞌbã dị̃zã áni. Ĩmi dó mụ kútrákí co trũ cécé kãjóŋá ãtrũlé rá rĩ ꞌbã kútrákí cojó rĩ áni.

\VS{3}{\ND{Úpí}} jọ, “Ụ́ꞌdụ́ mání ị́jọ́ ꞌdĩ kí ngajó ꞌdã sĩ, ĩmi mụ ꞌbá ị́jọ́ ũnzí ngalépi rĩ kí atulé pá sĩ, ãꞌdusĩku kí mụ adrulé ĩminí vũ gá ꞌdâ úfóró áni.”

\VS{4}Ĩmi igá ị́jọ́ ãzị́táŋá ãtíꞌbó mádrị́ Mụ́sã drị̂ kí drị̃ gá, ãzị́táŋá ãzíla ị́jọ́ mání azịlé ĩꞌdiní ꞌbé Sĩnáyĩ drị̂ ꞌbã drị̃ gá ꞌbá pírí Ịsịrayị́lị̃ drị̂ ꞌbã ũbĩ kí kí vú rĩ kî.


\par }{\PP \VS{5}“Ĩndre drĩ, ma mụ ĩminí nábị̃ Ĩlíyã tị ãpẽlé ꞌdĩ sĩ ụ́ꞌdụ́
{\ND{Úpí}} drị́ sĩ idejó ụ̃rị̃ sĩ ꞌdã acá drĩ ku rú.

\VS{6}Ị́jọ́ ĩꞌdiní ũlũlé rĩ la mụ anzị kí ꞌbã átẹ́pịka kí ásị́ ajálé anzị ꞌba rụ́ ãzíla ĩꞌdi anzị ꞌbã ásị́ ajá ĩꞌbã átẹ́pịka ꞌba rụ́. Jõ íni ku, ma amụ́ ãzíla ma sụ́rụ́ ĩmidrị̂ co áwãtáŋá sĩ.”

\par }