\NormalFont\ShortTitle{Yónã}

{\MT Bụ́kụ̃ Yónã drị̂

\par }{\IP Bụ́kụ̃ Yónã drị̂ nze ãmaní ị́jọ́ ị́jọ́ sĩ nábị̃ Yónã tị pẽjó Táwụ̃nị̃ ãmbógó Nị̃nẹ́vẹ̃ drị̂ gá rĩ drị̃ gá. Bụ́kụ̃ ꞌdĩ adru bụ́kụ̃ nãbịya ãzí rĩ ꞌbadrị̂ áni ku. Bụ́kụ̃ ꞌdĩ jọ ị́jọ́ ambamba la nábị̃ Yónã ꞌbã drị̃ gá ị́jọ́ ĩꞌdiní ngalé rĩ kí abe adru ị́jọ́ Ãdróŋá drị̂ drị̃ gá ku. Yónã nga ãzị́ ãni rú sáwã 2 Yẽrõbũwámũ rĩ ꞌbã adrujó úpí Ịsịrayị́lị̃ drị̂ rú rĩ sĩ, ꞌdĩ drĩdríŋĩ ílí 800-750 rĩ gá. ꞌBá ũꞌbí ụ̃nị̃táŋá Bĩbĩlíyã drị̂ trũ ụrụgá rĩ nị̃ kí úsĩ bụ́kụ̃ ꞌdĩ ílí íngõ sĩ yã ri ku.

\par }{\IP Ãdróŋá pẽ Yónã tị sĩ mụjó ị́jọ́ ũlũjó ꞌbá Nị̃nẹ́vẹ̃ gá rĩ ꞌbaní ị́jọ́ ũnzí ĩꞌbã kí ngalé rĩ kí sĩ. Wó Yónã are Ãdróŋâ tị ku ãzíla fẽ drị̃ mụjó gẹ̃rị̃ ĩꞌdi ãni ndú la gá mụjó Nị̃nẹ́vẹ̃ gá rĩ kẹ̃jị́ gá. (Yónã 1:1-3) Mụ filé mẹ́lị̃ mụlépi Táwụ̃nị̃ ãmbógó Tãrĩsísĩ gá rĩ gá. Mẹ́lị̃ ꞌbã dị agá sĩ mụjó Tãrĩsísĩ gá ꞌdĩ gá ꞌdâ, Ãdróŋá pẽ dó ãlụ́kụ́kụ̃ ãmbógó la tị, ꞌbá mẹ́lị̃ agá ꞌdãá rĩ acá kí dó ụ̃rị̃ sĩ, ꞌbe kí dó Yónã ꞌi ị̃yị́ agá sĩ Ãdróŋá ꞌbã ũmbã ịgbẹjó. ꞌDã ꞌbã ũngúkú gá, Ãdróŋá ãpẽ dó ị̃ꞌbị ãzí ãmbógó la tị sĩ Yónã tijó. Yónã uja dó ásị́ rá ãzíla Ãdróŋá aꞌbe dó ĩꞌdi ídri rú. Ãsị̃jó Yónã mụ dó táwụ̃nị̃ ãmbógó Nị̃nẹ́vẹ̃ drị̂ gá sĩ ị́jọ́ ũlũjó ꞌbá Nị̃nẹ́vẹ̃ gá rĩ ꞌbaní ị́jọ́ ũnzí ĩꞌbadrị̂ kí drị̃ gá rá. ꞌBá Táwụ̃nị̃ Nị̃nẹ́vẹ̃ drị̂ agá rĩ uja kí dó sĩ ásị́ rá. Bụ́kụ̃ Yónã drị̂ amvi trẹ̃yị́ la ị́jọ́ ásị́ ị̃gbẹ̃ Ãdróŋá drị̂ íngõ pí yã rĩ drị̃ gá Yónã drĩ táni lẽ Ãdróŋá ꞌbã adru ásị́ ị̃gbẹ̃ kóru rá tí. (Yónã 4:2)



\par }\ChapOne{1}{\SH Yónã ꞌbã apájó
{\ND{Úpî}} sĩ rĩ
\par }
{\PP \VerseOne{1}Ụ́ꞌdụ́ ãlu
{\ND{Úpí}} jọ ị́jọ́ Yónã Ãmĩtáyĩ ngọ́pị be, jọ ĩꞌdiní,

\VS{2}“Ímụ táwụ̃nị̃ ãmbógó Nị̃nẹ́vẹ̃ drị́ ꞌdã gâlé gbõrú ãzíla ílũ ꞌbá ala gá ꞌdã ꞌbaní ị́jọ́ mání mụlé lịlẹ́ kí drị̃ gá rĩ ꞌi, ãꞌdusĩku ándre ị́jọ́ ũnzí ĩꞌbã kí ngalé rĩ rá.”


\par }{\PP \VS{3}Wó Yónã mvu dó apálé
{\ND{Úpî}} sĩ rá ãzíla fẽ dó drị̃ mụlé Tãrãsị́sị̃ gâlé ru. Mụ dó ándrá Yópã gá ị̃yị́ tị gâlé ãzíla ịsụ́ dó mẹ́lị̃ mụlépi Tãrãsị́sị̃ gá la. Ũfẽ dó ãjẹ̃ ãcị̃ drị̂ ãzíla fi dó mẹ́lị̃ agá sĩ mụjó ꞌbá ala gá rĩ kí abe Tãrãsị́sị̃ gá sĩ apájó
{\ND{Úpî}} sĩ.
 

\par }{\PP \VS{4}Wó
{\ND{Úpí}} ãpẽ dó ãlụ́kụ́kụ̃ ãmbógó ũkpó la tị mĩrĩ drị̃ gá, ãlụ́kụ́kụ̃ ũkpó lilépi ꞌdã sĩ mĩrĩ umvú dó tũlá-tũlá lẽ dó sĩ mẹ́lị̃ andilé rá.

\VS{5}ꞌBá mẹ́lị̃ agá rĩ acá kí dó ụ̃rị̃ ãmbógó la sĩ ãzíla ꞌbá ãlu ãlu awá dó sĩ ãdróŋá ĩꞌdidrị̂ rụ́. Uꞌbé kí dó tẹ́rị́ mẹ́lị̃ agá rĩ kí mĩrĩ agá sĩ fẽjó la mẹ́lị̃ ꞌba acá dó sĩ ĩpé ru. Wó íni ꞌdĩ Yónã fi dó ꞌbãngá mẹ́lị̃ ꞌa gá vụ̃rụ́lé ãzíla la dó ru ụ́ꞌdụ́ kolé, ụ́ꞌdụ́ ꞌbe dó ĩꞌdi káyĩ rá.

\VS{6}Ị́jọ́ ꞌdĩ sĩ mẹ́lị̃ ꞌdị́pị amụ́ dó ãzíla jọ dó ĩꞌdiní, “Mí icó ụ́ꞌdụ́ kolé íngoní ru? Mí angá ụrụgá, mí umve ãdróŋá mídrị̂ ꞌi! Icó nõ vâ sĩ ãma ízákĩzã ndrelé sĩ ãma pajó rá yã áni.”


\par }{\PP \VS{7}ꞌDã ꞌbã ũngúkú gá, ꞌbá mẹ́lị̃ agá rĩ jọ kí dó ị́jọ́ kí drĩdríŋĩ gá, “Ĩmi amụ́, ãma amụ́ kí jẽgê ꞌbelé, ãma dó sĩ nị̃la ꞌbá drị̃lẹ́ ũnzĩ ꞌdĩ ajílépi ãmaní rĩ ãꞌdi ꞌi yã rĩ.” Ị́jọ́ ꞌdĩ sĩ, ꞌbe kí dó jẽgê ãzíla jẽgê ꞌde dó Yónã drị̃ gá.

\VS{8}Ị́jọ́ ꞌdĩ sĩ zị kí dó Yónã ꞌi, “Ílũ ãmaní ãꞌdi fẽ drị̃lẹ́ ũnzĩ ꞌdĩ ní aꞌdé jó ãma drị̃ gá ri nĩ? Mi ãꞌdu ãzị́ nga? Mí ãfũ íngõlé? Sụ́rụ́ mídrị̂ ãꞌdu ãzíla mi ãꞌdu ꞌbá?”

\VS{9}Yónã umvi ĩꞌbaní, “Ma ꞌbá Ĩbũrãníyã rú la, ma
{\ND{Úpí}} ị̃nzị̃, ꞌdĩ Ãdróŋá ꞌbụ̃ gá mĩrĩ kí ꞌbãlépi vũ be rĩ ꞌi.”

\VS{10}ꞌDã ꞌbã ũngúkú gá, ꞌbá mẹ́lị̃ agá rĩ acá kí dó ụ̃rị̃ ãmbógó la sĩ ãzíla jọ kí dó sĩ Yónã ní, “Mgbã rĩ gá ị́jọ́ míní idélé íni ꞌdĩ ãꞌdu,” ãꞌdusĩku nị̃ kí rá Yónã la apá agá
{\ND{Úpí}} sĩ, ãꞌdusĩku lũ ĩꞌbaní rá.


\par }{\PP \VS{11}Jọ kí dó Yónã ní, “Ãma dó ími idé ãꞌdurú mĩrĩ umvúlépi tũlá-tũlá ị̃dị́-ị̃dị́ ꞌdĩ ꞌbã sĩ icójó pâ tujó ãmaní rá?”


\par }{\PP \VS{12}Yónã jọ dó ĩꞌbaní, “Ĩꞌdụ ma ꞌbelé mĩrĩ agâlé; mĩrĩ umvúlépi ꞌdĩ la dó sĩ pá tu ĩminí rá, ãꞌdusĩku ánị̃ rá mĩrĩ ꞌdi la ꞌbãngá lú umvú tũlá-tũlá íni la ị́jọ́ mání izalé rĩ sĩ.”


\par }{\PP \VS{13}Kẹ̃jị́ la gá ꞌbá ꞌdĩ ụ̃ꞌbị̃ kí tí mẹ́lị̃ pẽlé ũkpó sĩ sĩ cajó gọ́rọ̃tị́yọ̃ gâlé, wó icó kí ku ãꞌdusĩku mĩrĩ ꞌbã umvúŋá tũlá-tũlá rĩ ndẽ dó tá drị̃ drị̃ rĩ rá.

\VS{14}Ị́jọ́ ꞌdĩ sĩ awá kí dó
{\ND{Úpî}} drị̃lẹ́ gá ãzíla jọ kí, “{\ND{Úpí}}, ífẽ ãma ị̃lị̃kị̃ jõ ãmaní ágọ́bị́ ꞌdĩ ꞌdịjó rĩ sĩ ku. Ílị jõ ị́jọ́ ãma drị̃ gá ãmaní ágọ́bị́ ị́jọ́ kó ru ꞌdĩ ꞌdịjó rĩ sĩ ku fô!
{\ND{Úpí}} míní rĩ gá mí idé ị́jọ́ kí míní lẽlé rĩ áni.”

\VS{15}ꞌDã ꞌbã ũngúkú gá, ꞌdụ kí dó Yónã ꞌbelé mĩrĩ agá ãzíla mĩrĩ tá umvúlépi tũlá-tũlá rĩ tu dó sĩ pá cí.

\VS{16}Ị́jọ́ ꞌdĩ sĩ ꞌbá tá mẹ́lị̃ agá ꞌdĩ idé kí dó
{\ND{Úpí}} ꞌbã ị́jọ́ sĩ ụ̃rị̃ ãmbógó la sĩ, idé kí dó ĩꞌdiní ídétáŋá, na kí dó ũyõ ãzíla ị̃nzị̃ kí dó ĩꞌdi rá.


\par }{\PP \VS{17}Wó
{\ND{Úpí}} itú ị̃ꞌbị ãzí ãmbógó la sĩ Yónã tijó, Yónã uꞌá dó sĩ ị̃ꞌbị ꞌdã ꞌa gâlé ụ́ꞌdụ́ na ãzíla ị́nị́ na.




\par }\Chap{2}{\SH Yónã ꞌbã Ãdróŋá zịjó rĩ
\par }
{\PP \VerseOne{1}ꞌDã ꞌbã ũngúkú gá, Yónã zị dó
{\ND{Úpí}} Ãdróŋá ĩꞌdidrị̂ angájó ị̃ꞌbị agâlé.

\VS{2}Jọ dó,

\par }{\Q “Ũcõgõ mádrị́ ãmbógó rĩ agá má umve
{\ND{Úpí}} ꞌi ãzíla umvi ma rá.

\par }{\QB Má umve mi angájó ĩnádrị̃ agâlé sĩ áma ãzã kojó

\par }{\QB ãzíla mí are ma rá.


\par }{\Q \VS{3}Íꞌbe ma ị̃yị́ kị́rị́ rĩ ꞌbã ágá gá vũ gâlé,

\par }{\QB mĩrĩ ꞌbã ágádrị̃ gâlé,

\par }{\QB ãzíla ị̃yị́ ãlụ́kụ́kụ̃ trũ rĩ iti ma ágá gá;

\par }{\Q ị̃yị́ mídrị́ umvúlépi umvú-umvû rĩ,

\par }{\QB alị pírí áma drị̃ gâsĩ.


\par }{\Q \VS{4}ꞌDã ꞌbã ũngúkú gá, ájọ dó, ‘Údro dó ma mí rụ́ ꞌdâ rá

\par }{\QB údro ma angájó ími drị̃lẹ́ gá,

\par }{\Q wó tí ma mụ ãngũ ndrelé

\par }{\QB jó mídrị́ ãlá rĩ agâlé ị̃dị́.’


\par }{\Q \VS{5}Ị̃yị́ áma itilépi rĩ fẽ áma úríndí ní mvulé,

\par }{\QB ị̃yị́ kị́rị́ rĩ ce ma agá gá,

\par }{\QB ásé ị̃yị́ agá rĩ ĩkãlã áma drị̃ pírí cí.


\par }{\Q \VS{6}Áꞌde mgbi ꞌbé ị̃ndụ́ ꞌbã iꞌdó agâ vũgâlé,

\par }{\QB ụ̃nọ́kụ́ aku áma tị cí nzị̃ŋá kóru jãꞌdâ,

\par }{\Q wó mí anzé ma ꞌbụ́ agâlé rĩ sĩ ídri rú,

\par }{\QB {\ND{Úpí}} Ãdróŋá mádrị̂.


\par }{\Q \VS{7}Sáwã mání drãjó drã drã rĩ gá,

\par }{\QB má agá ị́jọ́
{\ND{Úpí}} ími drị̃ gá,

\par }{\Q ị́jọ́ mání zịlé rĩ ca mí rụ́,

\par }{\QB jó Ãdróŋá mídrị́ ãlá rĩ gá rá.


\par }{\Q \VS{8}ꞌBá ãdroŋa ĩnzõ rú rĩ kí ị̃nzị̃lépi rĩ,

\par }{\QB kí lẽtáŋá mídrị́ uyaŋá kóru rĩ ãvĩ rá.


\par }{\Q \VS{9}Wó ma úngó ãwãꞌdĩfô fẽŋâ ãni la ngo,

\par }{\QB ãzíla ma ídétáŋá idé míní,

\par }{\Q ma ũyõ mání nalé rĩ ꞌbã ị́jọ́ nga rá.

\par }{\QB Patáŋá la angá
{\ND{Úpí}} drị́!”


\par }{\PP \VS{10}ꞌDã ꞌbã ũngúkú gá,
{\ND{Úpí}} fẽ dó ãzị́táŋá ị̃ꞌbị̂ ní, ị̃ꞌbị̂ agbẹ́ dó sĩ Yónã ị̃yị́ tị gá ãmvé.
 



\par }\Chap{3}{\SH Yónã mụ dó Nị̃nẹ́vẹ̃ gá
\par }
{\PP \VerseOne{1}ꞌDã ꞌbã ũngúkú gá,
{\ND{Úpí}} jọ vâ ị́jọ́ Yónã ní pâlé ị̃rị̃ rĩ sĩ,

\VS{2}“Ímụ gbõrú táwụ̃nị̃ ãmbógó Nị̃nẹ́vẹ̃ drị̂ gá, mí ũlũ ị́jọ́ mání lũlé míní ꞌdĩ ꞌbá ala gá rĩ ꞌbanî.”


\par }{\PP \VS{3}Ị́jọ́ ꞌdĩ sĩ Yónã angá dó rá ãzíla mụ dó sĩ Nị̃nẹ́vẹ̃ gá rá cécé
{\ND{Úpí}} ꞌbã jọlé ĩꞌdiní rĩ áni. Nị̃nẹ́vẹ̃ ándrá táwụ̃nị̃ ãzí ãmbógó la, acị́jó ꞌa la gâsĩ pírí rĩ la ụ́ꞌdụ́ ꞌdụ na.

\VS{4}Ụ́ꞌdụ́ drị̃ drị̃ rĩ sĩ, Yónã iꞌdó dó acị́lé táwụ̃nị̃ ãmbógó Nị̃nẹ́vẹ̃ drị̂ agâsĩ, li ꞌbá kí bị́lẹ́ ị̃ndụ́ jọ, “Ace ụ́ꞌdụ́ kãlị́sụ táwụ̃nị̃ ãmbógó Nị̃nẹ́vẹ̃ drị̂ ní ị̃lị̃kị̃jó.”


\par }{\PP \VS{5}ꞌDã ꞌbã ũngúkú gá, ꞌbá Nị̃nẹ́vẹ̃ gá rĩ ãꞌị̃ kí dó Ãdróŋâ rá. ꞌBá pírí ị̃sãyĩmũ kí dó, ụ̃sụ̃ kí dó ru kõlĩbá sĩ, iꞌdójó ꞌbá ãmbogo rĩ kí agá cajó kpere ꞌbá nírí rĩ ꞌba rụ́.
 

\par }{\PP \VS{6}Ụ́ꞌdụ́kọ́ ꞌdĩ la dó mụ calé úpí Nị̃nẹ́vẹ̃ drị̂ ꞌbã bị́lẹ́ gá ꞌbo, angá dó ĩꞌdidrị́ úmvúke sị́ gá rĩ sĩ, trũ dó bõngó ĩꞌdidrị́ ũpĩ drị̂ rá, ụ̃sụ̃ dó ru kõlĩbá sĩ ãzíla ri dó sĩ úfóró agá.


\par }{\PMO \VS{7}ꞌDã ꞌbã ũngúkú gá, úpí fẽ úyú dó ị́jọ́ ꞌdĩ ꞌbá Nị̃nẹ́vẹ̃ gá rĩ ꞌbaní pírí:

\par }{\PM “Ãzị́táŋá angálépi úpí drị́ ãzíla ãmbogo ĩꞌdi pálé gá rĩ ꞌbadrị́ rĩ sĩ: Lẽ ꞌbá jõku ãnãkpá, tị́ jõku kãbĩlõ ꞌbã ꞌbị̃ kí ãko ãzí ku. ꞌBã na kí ãko ãzí ku jõku ꞌbã mvụ kí ị̃yị́ ku.

\VS{8}Wó lẽ ꞌbá ꞌbã ụ̃sụ̃ kí ru ãnãkpá kí abe kõlĩbá sĩ ãzíla ꞌbã zị kí Ãdróŋá ásị́ pírí sĩ. Lẽ ꞌbá pírí ꞌbã umve kí Ãdróŋá ásị́ pírí sĩ. ꞌBã aꞌbe kí ị́jọ́ ũnzí ĩꞌba kí ngalé rĩ kí ãgọ̃bị̃ abe rá.

\VS{9}Ãꞌdi nị̃ Ãdróŋá la tá nõ vâ icó ru ásị́ ujalé rá sĩ adrã ĩꞌdidrị̂ aꞌbejó, ãmaní sĩ icójó ũdrãjó ku rĩ gá nĩ?”


\par }{\PP \VS{10}Ãdróŋá la dó mụ ị́jọ́ ꞌbá ꞌdĩ ꞌbã kí idélé sĩ ị́jọ́ ũnzí aꞌbejó rĩ ndrelé ꞌbo, uja dó ru ásị́ ị́jọ́ ándrá ĩꞌdi ꞌbã lẽjó ꞌbá ꞌdĩ kí ị̃lị̃kị̃jó rĩ gá rá, ị̃lị̃kị̃ dó sĩ kí ku.




\par }\Chap{4}{\SH Ũmbã Yónã drị̂ ãzíla ásị́ ị̃gbẹ̃
{\ND{Úpí}} drị̂
\par }
{\PP \VerseOne{1}Wó ị́jọ́ Ãdróŋá ꞌbã ꞌbá ꞌdĩ kí ụꞌdị́jó ku rĩ fẽ Yónã ꞌbã asị́ acá múké ku ãzíla acá dó sĩ ũmbã sĩ.

\VS{2}Ị́jọ́ ꞌdĩ sĩ Yónã zị dó
{\ND{Úpí}} ꞌi jọ, “{\ND{Úpí}}, ꞌdĩ adru ị́jọ́ ándrá mání jọlé ꞌdĩ sĩ ma drĩ sụ́rụ́ mádrị̂ agâlé rĩ ꞌi ku yã? ꞌDi bãsĩ ị́jọ́ mání ándrá sĩ apájó Tãrãsị́sị̃ gâlé rĩ ꞌi; ãꞌdusĩku ánị̃ ándrá rá mi Ãdróŋá ásị́ ị̃gbẹ̃ trũ rĩ ꞌi, ũmbã rụ mi gbõrú ku ãzíla lẽtáŋá mídrị̂ ãmbógó ru ãzíla mi ị́jọ́ míní lẽjó ꞌbá ị̃lị̃kị̃jó rĩ aꞌbe gbõrú.

\VS{3}Ị́jọ́ ꞌdĩ sĩ,
{\ND{Úpí}}, dũbã íꞌdụ áma ídri rá, ĩꞌdi múké mání drãjó rá ndẽ mání adrujó ídri rĩ.”


\par }{\PP \VS{4}Wó
{\ND{Úpí}} jọ, “Hákĩ ãzí má ãni míní sĩ adrujó ũmbã sĩ la cí yã?”


\par }{\PP \VS{5}ꞌDã ꞌbã ũngúkú gá, Yónã fũ dó táwụ̃nị̃ agá ꞌdãá rĩ sĩ mụlé ị̃tụ̂ ꞌbã ãfũ agâlé ru, uja dó sĩ ĩꞌdiní índríkã ãzí ãsõlé ãzíla ri dó ị̃ndụ́ la gá sĩ ndrejó la ãꞌdu ị́jọ́ la nõ mụ ru idélé táwụ̃nị̃ Nị̃nẹ́vẹ̃ drị̂ ụrụꞌbá gá nĩ yã áni.

\VS{6}ꞌDã ꞌbã ũngúkú gá,
{\ND{Úpí}} Ãdróŋá fẽ ị̃nzụ́ ní dịjó índríkã rú Yónã ꞌbã drị̃ gâsĩ ĩꞌdi anzéjó ũcõgõ ĩꞌdidrị̂ agá. Ị́jọ́ ꞌdĩ sĩ ãyĩkõ fụ dó sĩ Yónã ambamba ị̃nzụ̂ ꞌbã ị́jọ́ sĩ.

\VS{7}Wó ãngũsãrã ụ́ꞌdụ́ ãzí rĩ drị̂ sĩ, Ãdróŋá fẽ ụ̃ꞌbụ ãzí ní ị̃nzụ́ dịlépi ꞌdã lịjó rá, ị́jọ́ ꞌdĩ sĩ ị̃nzụ̂ ꞌi dó sĩ rá.

\VS{8}Ị̃tụ́ la dó mụ agálé ꞌbo, Ãdróŋá fẽ ũlí ãcíꞌbíríto la ní lijó ãngũ ị̃tụ̂ ꞌbã sĩ agájó rĩ gâlé ru ãzíla ị̃tụ́kã zã dó sĩ Yónã ꞌbã drị̃kã. Ị́jọ́ ꞌdĩ sĩ Yónã acá dó sĩ ũkpó kóru, ũrã dó sĩ ídrĩ tá drã rá la múké, jọ dó sĩ, “Ĩꞌdi múké mání drãjó rá ndẽ mání adrujó ídri rĩ rá.”
 

\par }{\PP \VS{9}Wó Ãdróŋá jọ dó Yónã ní, “Hákĩ ãzí mí ãni míní sĩ adrujó ị̃nzụ́ ꞌdĩ ꞌbã ị́jọ́ sĩ ũmbã sĩ la cí yã?” Yónã umvi, “ꞌẼ, ũmbã áma nalépi rĩ ca mání sĩ drãjó rá.”


\par }{\PP \VS{10}ꞌDã ꞌbã ũngúkú gá,
{\ND{Úpí}} jọ Yónã ní, “Mí acá ũcõgõ sĩ ị̃nzụ́ ꞌdĩ ꞌbã ị́jọ́ sĩ ịsụ́ ínga ãzị́ ãzí ala gá ku ãzíla ífẽ ĩꞌdiní zolé mi ꞌi ku. Ị̃nzụ́ ꞌdĩ angá zolé ị́nị́ sĩ ãzíla drã vâ ị́nị́ sĩ.

\VS{11}Wó táwụ̃nị̃ ãmbógó Nị̃nẹ́vẹ̃ gá ꞌbá 120,000 ꞌbã drị̃lẹ́ gá uya kí drĩ ị́jọ́ múké rĩ kí ꞌbã ifí ị́jọ́ ũnzí rĩ abe ku ãzíla tị́ kí ala gá wẽwẽ rú. Má icó dó ꞌbá táwụ̃nị̃ ãmbógó ꞌdã agá rĩ kí ꞌbã ízákĩzã ndrelé ku yã?”

\par }